題翠麓亭
作者：釋仲殊
朝代：宋

paragraphs: 素虬盤屈走靈泉，槲葉塗紅作畫船。
幡轉玉繩光影旋，杯銜金鏡酒痕圓。
篆形綵字方傳世，星落光纏忽下天。
遠想螭蟠殊未若，小圖河曲宛依然。
緩浮松釀環雲際，不動蘭橈到席邊。
上巳浮恩非此日，山陰盛事掩多年。
從歡未省向尊俎，屢酒何嘗議聖賢。
翰墨主人今獨步，雙鵝應復降飛仙。